b'\n_START_ARTICLE_\nPrimitiu lexicogr\xc3\xa0fic\n_START_PARAGRAPH_\nEn lexicografia, un primitiu lexicogr\xc3\xa0fic \xc3\xa9s aquell mot la inclusi\xc3\xb3 del qual en un diccionari tendeix a provocar circularitat o recurr\xc3\xa8ncia entre les definicions que el contenen.\n_START_SECTION_\nCausa sem\xc3\xa0ntica\n_START_PARAGRAPH_\nEl motiu per qu\xc3\xa8 els primitius lexicogr\xc3\xa0fics desencadenen aquest fenomen s\'explica pel fet que s\xc3\xb3n paraules amb un significat molt elemental, corresponents a all\xc3\xb2 que en lexicologia es coneix com a primitius sem\xc3\xa0ntics, definits per aquesta disciplina com "una unitat de significat que no es pot descompondre en altres unitats [m\xc3\xa9s petites]", o b\xc3\xa9 "aquells termes que no es poden definir a trav\xc3\xa9s de termes [encara] m\xc3\xa9s simples". Si per a la definici\xc3\xb3 de qualsevol concepte cal rec\xc3\xb3rrer successivament a nocions de significat m\xc3\xa9s general, aleshores la recurr\xc3\xa8ncia \xc3\xa9s inevitable un cop arribats al nivell m\xc3\xa9s b\xc3\xa0sic de significaci\xc3\xb3 que representen els primitius lexicogr\xc3\xa0fics, primera baula de tota la cadena.\n_START_SECTION_\nExemple de circularitat deguda a primitius lexicogr\xc3\xa0fics\n_START_PARAGRAPH_\nAt\xc3\xa8s que aquest efecte \xc3\xa9s conseq\xc3\xbc\xc3\xa8ncia necess\xc3\xa0ria d\'emprar primitius lexicogr\xc3\xa0fics, no hi ha cap diccionari general que, bo i incloent-los com a entrada, pugui evitar el problema de la circularitat. Tot seguit es reprodueix, extret del Diccionari de l\'Institut d\'Estudis Catalans en l\xc3\xadnia (DIEC2),l\'itinerari a qu\xc3\xa8 obliga el vocable \'nen\' a partir de l\'estructura referencial que suggereixen, a cada estadi de la s\xc3\xa8rie encadenada, els mots-clau o descriptors (aquests hi apareixen subratllats fins que es tornen recurrents, aleshores els marquem en negreta):_NEWLINE_nen:_NEWLINE_m. i f. [LC] Persona que est\xc3\xa0 en els primers anys de la vida. Anava a recollir els nens a l\'escola. Van tenir una nena preciosa._NEWLINE_persona:_NEWLINE_1 1 f. [LC] Individu de l\'esp\xc3\xa8cie humana. Hi ha lloc per a vint persones. \xc3\x89s una persona de b\xc3\xa9. Ho he sabut per una persona amiga. El pare \xc3\xa9s una dign\xc3\xadssima persona. \xc3\x89s una persona intractable. Llavors intervingu\xc3\xa9 en la disputa una tercera persona. _NEWLINE_individu:_NEWLINE_2 1 m. [LC] [BI] [SO] \xc3\x89sser organitzat i independent, sigui vegetal o animal. Un individu de l\'esp\xc3\xa8cie humana. _NEWLINE_ 2 2 m. [LC] [SO] Persona, especialment quan pertany a una classe, a una corporaci\xc3\xb3, a un grup social, a una comunitat humana. _NEWLINE_\xc3\xa9sser(2):_NEWLINE_2 1 m. [FS] All\xc3\xb2 que \xc3\xa9s, que existeix, especialment dotat de vida. _NEWLINE_existir:_NEWLINE_\'\'1 v. intr. [LC] Tenir \xc3\xa9sser real, sia material o espiritual. Des que el m\xc3\xb3n existeix. Aquest document que dieu haver trobat, no existeix. Deixar d\'existir. _NEWLINE_[\'ser\' remet a] \xc3\xa9sser(1):_NEWLINE_1 v. intr. [LC] Existir, tenir realitat, tenir lloc com a fet. D\xc3\xa9u \xc3\xa9s. D\xc3\xa9u digu\xc3\xa9: \xc2\xabSigui feta la llum\xc2\xbb, i la llum fou. Aix\xc3\xb2 no ser\xc3\xa0 mai. No \xc3\xa9s que no li ho hagi dit. _NEWLINE_En aquest cas, la descripci\xc3\xb3 del recorregut \xc3\xa9s tal com segueix: el mot \'nen\' remet a \'persona\' i aquest remet a \'individu\', el qual compta amb definici\xc3\xb3 m\xc3\xbaltiple i una de les accepcionsremet a la segona entrada del verb \'\xc3\xa9sser\', mentre que l\'altra recorre al mot \'persona\', anteriorment aparegut (primera recurr\xc3\xa8ncia); \'\xc3\xa9sser\' remet tant al verb \'existir\' com al verb \'ser\' (obviem aqu\xc3\xad el pronom demostratiu \'all\xc3\xb2\', que seria el veritable descriptor d\'aquesta definici\xc3\xb3) i, finalment, el verb \'ser\' remet a la primera entrada del verb \'\xc3\xa9sser\' (segona recurr\xc3\xa8ncia), el qual ens remet de nou al verb \'existir (tercera recurr\xc3\xa8ncia)\'. Observem que la primera recurr\xc3\xa8ncia detectada encara \xc3\xa9s salvable per tal com nom\xc3\xa9s s\'esdev\xc3\xa9 en una de les accepcions reportades del mot \'individu\', mentre que les altres dues (\'\xc3\xa9sser\' i \'existir\') no ofereixen alternativa, de manera que la _NEWLINE_seq\xc3\xbc\xc3\xa8ncia de definicions acaba esdevenint un cul-de-sac, l\'origen del qual s\xc3\xb3n aquests dos primitius lexicogr\xc3\xa0fics.\n_START_SECTION_\nEnfocaments te\xc3\xb2rics\n_START_PARAGRAPH_\nAmb la finalitat d\'oferir una soluci\xc3\xb3 al problema que representa la circularitat ens els diccionaris, la lexicografia te\xc3\xb2rica o metalexicografia ha prestat atenci\xc3\xb3 als estudis que ling\xc3\xbcistes com Jackendoff (1983, 1990) i Wierzbicka (1996) han realitzat al voltant dels primitius sem\xc3\xa0ntics. Tots dos investigadors relacionen aquests mots amb els universals l\xc3\xa8xics, \xc3\xa9s a dir, patrons de significaci\xc3\xb3 gen\xc3\xa8rica que compartirien totes les lleng\xc3\xbces. Si b\xc3\xa9 tant un com l\'altre proposen d\'a\xc3\xafllar-los en un vocabulari redu\xc3\xaft a partir del qual es puguin definir tots els altres significats,ambd\xc3\xb3s difereixen quant a la concreci\xc3\xb3 d\'aquest metallenguatge sem\xc3\xa0ntic, at\xc3\xa8s que Jackendoff pret\xc3\xa9n basar-lo en categories abstractes (Sem\xc3\xa0ntica Conceptual), mentre que Wierzbicka pret\xc3\xa9n basar-lo en mots provinents de les lleng\xc3\xbces naturals (Metallenguatge Sem\xc3\xa0ntic Natural). Identificats, doncs, quins s\xc3\xb3n els primitius sem\xc3\xa0ntics, la lexicografia te\xc3\xb2rica s\'avindria a no incloure\'ls en la nomenclatura dels diccionaris per tal d\'evitar la recursivitat en les definicions.'